Urmareste Modifică dimensiunea fontului: Play

Bucureşti, 4 aug /Agerpres/ - Vicepreşedintele PNL Bucureşti Ovidiu Raeţchi susţine, în replică la afirmaţiile copreşedintelui ALDE Călin Popescu-Tăriceanu, că votul de la alegerile parlamentare va aduce o clarificare sănătoasă şi va spulbera himerele cu privire la statul de drept.



"În tot delirul său împotriva statului de drept, Tăriceanu formulează o idee corectă. Da, alegerile parlamentare vor fi despre continuarea sau sistarea luptei anticorupţie. Da, alegerile parlamentare vor fi despre supravieţuirea sau nu pe scena politică a unor vechi figuri (Ponta, Tăriceanu) prin blocarea acţiunilor DNA împotriva lor. Da, alegerile parlamentare vor însemna, de fapt, tacit, un referendum pentru susţinerea sau anihilarea acţiunilor lui Kovesi. Da, alegerile parlamentare vor reprezenta, implicit, o testare a sprijinului pe care cetăţenii îl oferă viziunii lui Iohannis despre schimbarea clasei politice prin implicarea tehnocraţilor şi prin coduri de integritate pentru partide. Şi da, în final, alegerile parlamentare vor fi despre supravieţuirea sau eliminarea din politică a lui Tăriceanu, Dragnea, Ponta", a scris joi Raeţchi pe Facebook.



El subliniază că alegerile parlamentare vor aduce o clarificare cu privire la statul de drept.



"Senzaţia mea este că - fiind captivi în universul lor mediatic, în iluzia comunicaţională care îi confirmă - aceşti penali plini de tenacitate chiar cred că societatea civilă vrea să reteze aripile DNA pentru a-i salva pe ei de "abuzurile Justiţiei". Făcându-şi curaj unul altuia, ei chiar iau în serios ideea că lumea e sătulă de tehnocraţii tineri şi că abia aşteaptă să readucă politicenii zaharisiţi din anii 2000 la putere. Votul din decembrie va aduce o clarificare sănătoasă şi va spulbera aceste himere", arată deputatul PNL.



Copreşedintele ALDE Călin Popescu - Tăriceanu susţine că electoratul trebuie să cunoască şi să înţeleagă opţiunile pentru alegerile parlamentare din acest an, el apreciind, într-o declaraţie politică remisă joi AGERPRES, că miza scrutinului se rezumă la "stat de drept sau stat mafiot", o tabără fiind a forţelor democratice, iar cealaltă a forţelor oculte patronate de preşedintele Iohannis.



"Mai sunt doar câteva luni până la scrutinul crucial care va decide direcţia pe care o să meargă România în următorii ani. De aceea, pe lângă programul politic şi de guvernare la care lucrăm în aceste zile şi cu care ALDE se va prezenta în campania electorală, cred că este oportun ca electoratul să cunoască şi să înţeleagă care sunt opţiunile, care e miza cea mare a alegerilor parlamentare: stat de drept sau stat mafiot", se arată în declaraţia politică a copreşedintelui ALDE.



Călin Popescu-Tăriceanu susţine că lupta politică se va duce între forţele democratice "care militează pentru revenirea la statul de drept" şi cele "oculte", care doresc să rămână la putere pentru a-şi ascunde "fărădelegile săvârşite în ultimii 12 ani". AGERPRES/(AS - autor: Florentina Peia, editor: Florin Marin)